Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 1365/2006 maidir le staidreamh ar iompar earraí d’uiscebhealaí intíre i ndáil le cumhachtaí tarmligthe agus cur chun feidhme a thabhairt don Choimisiún chun bearta áirithe a ghlacadh /* COM/2013/0484 final - 2013/0226 (COD) */





MEABHRÁN MÍNIÚCHÁIN 1. COMHTHÉACS AN TOGRA Sa Chonradh ar Fheidhmiú an Aontais Eorpaigh (CFAE) déantar idirdhealú idir na cumhachtaí arna dtarmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe a fhorlíonadh nó a leasú sa ghníomh reachtach mar atá leagtha síos in Airteagal 290(1) den CFAE (gníomhartha tarmligthe), agus na cumhachtaí a thabharfar don Choimisiún i gcás ina mbeidh gá le coinníollacha aonfhoirmeacha chun gníomhartha de chuid an Aontais atá ina gceangal dlí a chur chun feidhme, mar atá leagtha síos in Airteagal 291(2) den CFAE (gníomhartha cur chun feidhme). I ndáil le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[1] a ghlacadh, tá gealltanas tugtha ag an gCoimisiún[2] athbhreithniú a dhéanamh, i bhfianaise na gcritéar atá leagtha síos sa CFAE, agus go háirithe in Airteagal 290, ar ghníomhartha reachtacha nár oiriúnaíodh don nós imeachta rialúcháin lena ngabhann grinnscrúdú sular tháinig Conradh Liospóin i bhfeidhm. Agus Rialachán (CE) Uimh. 1365/2006 ó Pharlaimint na hEorpa agus ón gComhairle an 6 Meán Fómhair 2006 maidir le staidreamh ar iompar earraí d’uiscebhealaí intíre[3] á chur in oiriúint do rialacha nua an CFAE, ba cheart foráil a dhéanamh maidir leis na cumhachtaí cur chun feidhme a thugtar don Choimisiún faoi láthair leis an Rialachán sin le cumhachtaí chun gníomhartha tarmligthe agus/nó cur chun feidhme a ghlacadh. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR Ní raibh gá le comhairliúchán leis na páirtithe leasmhara ná le measúnú tionchair. 3. EILIMINTÍ DLÍ AN TOGRA Maidir le Rialachán (CE) Uimh. 1365/2006, tá sé beartaithe cumhacht a thabhairt don Choimisiún gníomhartha tarmligthe a ghlacadh d'fhonn an tairseach do chumhdach staitistiúil ar iompar d'uiscebhealaí intíre a chur in oiriúint, na sainmhínithe a chur in oiriúint agus sainmhínithe breise a ghlacadh, chomh maith le gníomhartha tarmligthe a ghlacadh d'fhonn an raon feidhme maidir le bailiúchán sonraí agus inneachar na nIarscríbhinní a chur in oiriúint. Thairis sin, tá sé beartaithe cumhachtaí cur chun feidhme a thabhairt don Choimisiúin d'fhonn coinníollacha aonfhoirmeacha a áirithiú i ndáil leis na socruithe chun sonraí a tharchur chuig an gCoimisiún (Eurostat), lena n‑áirítear caighdeáin idirmhalartaithe sonraí, agus i ndáil le sonraí a scaipeann an Coimisiún, agus i ndáil le ceanglais agus critéir mhodheolaíochta a fhorbairt agus a fhoilsiú, na ceanglais agus na critéir sin arna ndearadh chun cáilíocht na sonraí a tháirgfear a áirithiú, i gcomhréir leis an nós imeachta scrúdúcháin atá leagtha síos in Airteagal 5 de Rialachán (AE) Uimh. 182/2011. · Bunús dlí Airteagal 338(1) den Chonradh ar Fheidhmiú an Aontais Eorpaigh. · Rogha ionstraime Rialachán (AE) ó Pharlaimint na hEorpa agus ón gComhairle. 4. IMPLEACHT BHUISÉADACH Níl aon impleacht ag an togra ar bhuiséad an AE. · An Limistéar Eorpach Eacnamaíoch Baineann an gníomh atá beartaithe le hábhar LEE agus, dá bhrí sin, ba cheart an Limistéar Eorpach Eacnamaíoch a chuimsiú leis. 2013/0226 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 1365/2006 maidir le staidreamh ar iompar earraí d’uiscebhealaí intíre i ndáil le cumhachtaí tarmligthe agus cur chun feidhme a thabhairt don Choimisiún chun bearta áirithe a ghlacadh (Téacs atá ábhartha maidir leis an LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 338(1) de, Ag féachaint don togra ón gCoimisiún Eorpach, Tar éis an dréachtghníomh reachtach a chur chuig na Parlaimintí náisiúnta, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Mar thoradh ar theacht i bhfeidhm an Chonartha ar Fheidhmiú an Aontais Eorpaigh ("an Conradh"), caithfear na cumhachtaí atá tugtha don Choimisiún a ailíniú le hAirteagal 290 agus le hAirteagal 291 den Chonradh. (2) I ndáil le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[4] a ghlacadh, tá gealltanas tugtha ag an gCoimisiún[5] athbhreithniú a dhéanamh, i bhfianaise na gcritéar atá leagtha síos sa Chonradh, ar ghníomhartha reachtacha nár oiriúnaíodh don nós imeachta rialúcháin lena ngabhann grinnscrúdú sular tháinig Conradh Liospóin i bhfeidhm. (3) Tugtar cumhachtaí don Choimisiún le Rialachán (CE) Uimh. 1365/2006 ó Pharlaimint na hEorpa agus ón gComhairle an 6 Meán Fómhair 2006 maidir le staidreamh ar iompar earraí d’uiscebhealaí intíre[6] d'fhonn roinnt d'fhorálacha an Rialacháin sin a chur chun feidhme. (4) Agus Rialachán (CE) Uimh. 1365/2006 á chur in oiriúint do rialacha nua an CFAE, ba cheart foráil a dhéanamh maidir leis na cumhachtaí cur chun feidhme a thugtar don Choimisiún faoi láthair agus an fhoráil sin a dhéanamh le cumhachtaí chun gníomhartha tarmligthe a ghlacadh agus gníomhartha cur chun feidhme a ghlacadh. (5) Maidir le Rialachán (CE) Uimh. 1365/2006, d'fhonn treochtaí eacnamaíocha agus teicniúla a chur san áireamh, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir leis an tairseach do chumhdach staitistiúil ar iompar d'uiscebhealaí intíre a chur in oiriúint, na sainmhínithe a chur in oiriúint agus sainmhínithe breise a ghlacadh. Chomh maith leis sin, ba cheart go dtabharfaí de chumhacht don Choimisiún gníomhartha tarmligthe a ghlacadh d'fhonn an raon feidhme maidir le bailiúchán sonraí agus inneachar na nIarscríbhinní a chur in oiriúint. (6) Ba cheart don Choimisiún a áirithiú nach gcuirfidh na gníomhartha tarmligthe sin ualach suntasach riaracháin breise ar na Ballstáit ná ar na freagróirí. (7) Tá sé thar a bheith tábhachtach go gcuirfeadh an Coimisiún comhairliúcháin iomchuí i gcrích le linn a chuid oibre ullmhúcháin, lena n‑áirítear le saineolaithe. Le linn dó gníomhartha tarmligthe a ullmhú agus a tharraingt suas, ba cheart don Choimisiún a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí. (8) D'fhonn dálaí aonfhoirmeacha a áirithiú chun Rialachán (CE) Uimh. 1365/2006 a chur chun feidhme, ba cheart cumhachtaí cur chun feidhme a thabhairt don Choimisiún le socruithe a ghlacadh i ndáil le sonraí a tharchur chuig an gCoimisiún (Eurostat), lena n‑áirítear caighdeáin idirmhalartaithe sonraí, i ndáil le sonraí a scaipeann an Coimisiún agus i ndáil le ceanglais agus critéir mhodheolaíocha a fhorbairt agus a fhoilsiú, na ceanglais agus na critéir sin arna ndearadh chun cáilíocht na sonraí a tháirgfear a áirithiú. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011. (9) I gcomhréir le prionsabal na comhréireachta, chun an bunchuspóir a bhaint amach, mar atá ailíniú na gcumhachtaí atá tugtha don Choimisiún le hAirteagal 290 agus le hAirteagal 291 den Chonradh, is gá agus is iomchuí rialacha a leagan síos maidir lena leithéid d’ailíniú i réimse an staidrimh iompair. Ní théann an Rialachán seo thar a bhfuil riachtanach chun an cuspóir sin a bhaint amach, i gcomhréir le hAirteagal 5(4) den Chonradh ar an Aontas Eorpach. (10) Chun deimhneacht dhlíthiúil a áirithiú, is gá nach ndéanfaidh an Rialachán seo difear do na nósanna imeachta chun bearta atá arna dtionscnamh ach nach bhfuil críochnaithe roimh theacht i bhfeidhm an Rialacháin seo a ghlacadh. (11) Ba cheart, dá bhrí sin, Rialachán (CE) Uimh. 1365/2006 a leasú dá réir, TAR ÉIS AN RIALACHÁN SEO A GHLACADH: Airteagal 1 Leasaítear Rialachán (CE) Uimh. 1365/2006 mar a leanas: (1) In Airteagal 2, cuirtear isteach mír 5 mar seo a leanas: '5. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 9, agus treochtaí eacnamaíocha agus teicniúla á gcur san áireamh, a bhaineann leis an tairseach do chumhdach staitistiúil ar iompar d'uiscebhealaí intíre a chur in oiriúint.' (2) In Airteagal 3, cuirtear isteach an fhomhír seo a leanas: Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 9, agus treochtaí eacnamaíocha agus teicniúla á gcur san áireamh, a bhaineann leis na sainmhínithe a oiriúnú agus na sainmhínithe breise a ghlacadh.' (3) In Airteagal 4, cuirtear isteach mír 4 mar seo a leanas: '4. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 9, agus treochtaí eacnamaíocha agus teicniúla á gcur san áireamh, a bhaineann leis an raon feidhme maidir le bailiúchán sonraí agus inneachar na nIarscríbhinní a chur in oiriúint.' (4) In Airteagal 5, cuirtear an méid seo a leanas in ionad mhír 2: '2. Déanfaidh an Coimisiún na socruithe chun sonraí a tharchur chuig an gCoimisiún (Eurostat), lena n‑áirítear caighdeáin idirmhalartaithe sonraí, a ghlacadh i gcomhréir leis an nós imeachta scrúdúcháin dá dtagraítear in Airteagal 10(2).' (5) In Airteagal 6, cuirtear isteach an fhomhír seo a leanas: 'Déanfaidh an Coimisiún na socruithe maidir le scaipeadh sonraí a ghlacadh i gcomhréir leis an nós imeachta scrúdúcháin dá dtagraítear in Airteagal 10(2).' (6) In Airteagal 7, cuirtear an méid seo a leanas in ionad mhír 1: '1. Glacfaidh an Coimisiún na ceanglais agus critéir mhodheolaíocha atá deartha chun cáilíocht na sonraí a tháirgfear a áirithiú i gcomhréir leis an nós imeachta scrúdúcháin dá dtagraítear in Airteagal 10(2).' (7) Cuirtear an méid seo a leanas in ionad Airteagal 9: 'Airteagal 9 Cumhachtaí tarmligthe a fheidhmiú 1. Is faoi réir na gcoinníollacha atá leagtha síos san Airteagal seo a thugtar an chumhacht don Choimisiún gníomhartha tarmligthe a ghlacadh. 2. Agus na cumhachtaí atá tarmligthe in Airteagal 2(5), Airteagal 3 agus Airteagal 4(4) á bhfeidhmiú aige, áiritheoidh an Coimisiún nach gcuirfidh na gníomhartha tarmligthe ualach suntasach riaracháin breise ar na Ballstáit ná ar na freagróirí. 3. Tabharfar an chumhacht gníomhartha tarmligthe dá dtagraítear in Airteagal 2(5), Airteagal 3 agus Airteagal 4(4) a ghlacadh don Choimisiún ar feadh tréimhse neamhchinntithe ó (Publication office : please insert the exact date of the entry into force of the amending Regulation). 4. Féadfaidh Parlaimint na hEorpa nó an Chomhairle tarmligean na cumhachta dá dtagraítear in Airteagal 2(5), in Airteagal 3, agus in Airteagal 4(4) a chúlghairm tráth ar bith. Cuirfidh cinneadh cúlghairme deireadh le tarmligean na cumhachta atá sonraithe sa chinneadh sin. Beidh éifeacht leis an gcinneadh sin an lá tar éis a fhoilsithe in Iris Oifigiúil an Aontais Eorpaigh nó ar dháta níos déanaí a shonrófar sa chinneadh sin. Ní dhéanfaidh sé difear do bhailíocht aon ghnímh tharmligthe atá i bhfeidhm cheana féin. 5. A luaithe a ghlacfaidh sé gníomh tarmligthe, tabharfaidh an Coimisiún fógra ina leith go comhuaineach do Pharlaimint na hEorpa agus don Chomhairle. 6. Ní thiocfaidh gníomh tarmligthe a ghlactar de bhun Airteagal 2(5), Airteagal 3 agus Airteagal 4(4) i bhfeidhm ach amháin mura mbeidh aon agóid curtha in iúl ag Parlaimint na hEorpa ná ag an gComhairle laistigh de thréimhse dhá mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Cuirfear dhá mhí leis an tréimhse sin ar thionscnamh Pharlaimint na hEorpa nó na Comhairle.' (8) Cuirtear an méid seo a leanas in ionad Airteagal 10: ‘Airteagal 10 Coiste 1. Tabharfaidh an Coiste um an gCóras Staidrimh Eorpach, a bunaíodh le Rialachán (CE) Uimh. 223/2009 ó Pharlaimint na hEorpa agus ón gComhairle an 11 Márta 2009 maidir le staidreamh Eorpach, cúnamh don Choimisiún(*). Beidh an coiste sin ina choiste de réir bhrí Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún(**). 2. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011. ______________ (*) IO L 87, 31.3.2009, lch. 164. (**) IO L 55, 28.2.2011, lch. 13.' (9) Scriostar Iarscríbhinn G. Airteagal 2 Ní dhéanfaidh an Rialachán seo difear do na nósanna imeachta chun bearta a ghlacadh dá bhforáiltear i Rialachán (CE) Uimh. 1365/2006 ar nósanna imeachta iad a tionscnaíodh ach nach bhfuil críochnaithe roimh theacht i bhfeidhm an Rialacháin seo. Airteagal 3 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh an Rialachán seo ina cheangal go huile agus go hiomlán agus infheidhme go díreach i ngach Ballstát. Arna dhéanamh sa Bhruiséil, Thar ceann Pharlaimint na hEorpa Thar ceann na Comhairle An tUachtarán An tUachtarán [1] IO L 55, 28.2.2011, lch. 1 [2] IO L 55, 28.2.2011, lch. 19. [3] IO L 264, 25.9.2006, lch. 1 [4] IO L 55, 28.2.2011, lch. 13. [5] IO L 55, 28.2.2011, lch. 19. [6] IO L 264, 25.9.2006, lch. 1